Casă golită de hoţi de bunuri de peste 20.000 de euro. Foto: Arhiva voceavalcii.ro

La Rădăuţi

Doi bărbaţi din municipiul Rădăuţi au fost puşi sub acuzare într-un dosar de furt, în cazul unei case din care s-a furat tot ce se putea fura, uşile, ferestrele, parchetul, mobila şi obiectele sanitare de la baie. Furtul a fost comis în mai multe etape, în perioada decembrie 2017-februarie 2018, fiind calculat un prejudiciu de 95.000 de lei.

Poliţiştii de la Biroul de Investigaţii Criminale Rădăuţi au pus în executare la începutul acestei săptămâni două mandate de percheziţii, la locuinţele suspecţilor, unde au identificat o parte din bunurile căutate şi autoturismul care ar fi fost folosit la transportul acestora, din casa din care s-a furat. De asemenea, poliţiştii au ridicat în cadrul percheziţiilor şi sume de bani, peste 10.000 de lei, pentru acoperirea unei părţi din prejudiciu.

Au demontat sistemul de supraveghere, iar apoi au făcut „curăţenie” în casă

După cum ne-a transmis Parchetul de pe lângă Judecătoria Rădăuţi, există suspiciunea rezonabilă că, în perioada decembrie 2017- februarie 2018, inculpaţii Mihai Iacoban şi Lucian Nechifor au pătruns în repetate rânduri într-o locuinţă de pe strada Pozenului, nr. 25, din Rădăuţi, de unde au sustras numeroase bunuri. În primă fază, unul dintre inculpaţi, Mihai Iacoban, ar fi scos din funcţiune, prin demontare, sistemul de supraveghere video.

Ulterior, autorii, profitând de faptul că imobilul nu era locuit, au demontat şi sustras şapte uşi interioare din lemn masiv, 14 uşi şi ferestre din termopan dispuse spre exteriorul casei, parchetul laminat aplicat la parterul şi etajul locuinţei, mobila din dormitor şi bucătăria locuinţei, granitul de la ferestrele şi gardul împrejmuitor al casei, obiecte sanitare de la baie, scule şi aparate de mecanică, material lemnos şi un leagăn, depozitate în curtea casei, precum şi alte bunuri. Până când poliţiştii au acţionat faţă de cei doi, luni, 5 martie, o parte dintre bunuri au fost comercializate către diferite persoane.

Aproximativ un sfert din prejudiciu a fost recuperat

Prejudiciul a fost calculat 95.000 de lei, fără manoperă.

Pe parcursul urmăririi penale, ne-a transmis Parchetul de pe lângă Judecătoria Rădăuţi, au fost recuperate bunuri în valoare de 26.000 de lei.

Ancheta este încă în derulare, astfel că este de aşteptat să mai fie recuperat din prejudiciu.

Reţinuţi 24 de ore, apoi lăsaţi în libertate, sub control judiciar

Cei doi bărbaţi puşi sub acuzare în acest dosar au fost reţinuţi luni, în baza ordonanţelor de reţinere pentru 24 de ore, fiind introduşi în arestul poliţiei judeţene. Ieri, la expirarea ordonanţei de reţinere pentru 24 de ore, procurorul de caz a dispus ca cei doi să fie cercetaţi în stare de libertate, însă sub măsura controlului judiciar:

„Faţă de inculpaţi s-a dispus luarea măsurii controlului judiciar pentru o perioadă de 60 de zile, cu obligaţia de a nu depăşi limitele teritoriale ale municipiului Rădăuţi, decât cu încuviinţarea prealabilă a procurorului. Cercetările continuă în cauză în vederea lămuririi tuturor împrejurărilor de fapt şi stabilirii răspunderii judiciare”, a declarat procurorul Daniel Ionuţ Niculeasa, purtătorul de cuvânt al Parchetului de pe lângă Judecătoria Rădăuţi.

Cei doi au impuse mai multe obligaţii şi restricţii de la care nu au voie să se abată, în caz contrar urmând a fi arestaţi preventiv.

La percheziţii, poliţiştii au găsit şi o cantitate de ţigări, demarând cercetări şi pentru contrabandă.

Cei doi inculpaţi se bucură de prezumţia de nevinovăţie, până la o decizie definitivă a instanţelor de judecată.